Σεισμούς μεγατόνων προκάλεσε στο υπουργείο Εργασίας η δημοσιοποίηση από την «Αυγή της Κυριακής» του σχεδίου Βρούτση - τρόικας για το Ασφαλιστικό, που περιλαμβάνει μεταξύ άλλων διαρκή μηχανισμό μείωσης των συντάξεων κύριας ασφάλισης. Ηταν ακριβώς η επιβεβαίωση της γυμνής αλήθειας για μείωση των συντάξεων που με διαρκή αρθρογραφία και ρεπορτάζ έχει αποκαλύψει από την περασμένη άνοιξη η «Εφ.Συν.» και την οποία αποκρύπτει συστηματικά ο κ. Βρούτσης.

Μάλιστα ο υπουργός Εργασίας, σε μια κατάσταση πανικού, επέλεξε να πει τον καημό του στον φιλικό για την κυβέρνηση τηλεοπτικό σταθμό ΣΚΑΪ. «Δεν ξέρω αν είναι δημοσιογραφική επιτυχία το να δημοσιοποιεί κάποιος δημόσια εθνικά έγγραφα. Αυτό ας το κρίνει ο καθένας», ανέφερε χθες μιλώντας στην εκπομπή του δημοσιογράφου Γ. Αυτιά, χωρίς κανείς να φέρει αντίρρηση στις κομπορρημοσύνες του.

Στον κ. Βρούτση απάντησε βέβαια ο συντάκτης που αποκάλυψε την πραγματικότητα για τις συντάξεις και απογύμνωσε τον υπουργό και τη συγκυβέρνηση Σαμαρά-Βενιζέλου.

«Κάνουμε ρεπορτάζ»

«Πρέπει να είναι πιο προσεκτικός», συμβούλεψε τον κ. Βρούτση ο δημοσιογράφος Ανδρέας Πετρόπουλος, μιλώντας στον ραδιοφωνικό σταθμό «Στο Κόκκινο», υπενθυμίζοντας ότι η εφημερίδα και οι συντάκτες της δεν συνωστίζονται στα γραφεία του κ. Βρούτση για να παίρνουν θέματα ώστε «να φτιάχνουμε το προφίλ του υπουργού, αλλά κάνουμε ρεπορτάζ».

Θα πρέπει βέβαια να σημειωθεί ότι ο κ. Βρούτσης μόλις ένα μήνα πριν έλεγε στο Κοινοβούλιο, παραμυθιάζοντας τους Ελληνες βουλευτές και τον ελληνικό λαό: «Οι συντάξεις των Ελλήνων είναι απόλυτα εγγυημένες, δεν πρόκειται να υπάρξει η παραμικρή μείωση στις κύριες συντάξεις». Την ίδια ώρα συζητούσε με την τρόικα την εγκαθίδρυση μόνιμου μηχανισμού μείωσης των κύριων συντάξεων (όπως ακριβώς συμβαίνει και στις επικουρικές) και ένα σχεδόν μήνα μετά, συμφώνησε στον μηχανισμό που θα μειώνει τις συντάξεις!

Σύμφωνα, λοιπόν, με το τελικό σχέδιο για το Ασφαλιστικό, που δημοσιοποίησε αποκλειστικά η «Αυγή της Κυριακής», θα εγκαθιδρυθεί μόνιμος μηχανισμός μείωσης των κύριων συντάξεων, θα ενσωματωθεί στο ΙΚΑ και άρα σταδιακά θα καταργηθούν οι επικουρικές συντάξεις και τα εφάπαξ.

Συγκεκριμένα, στο ΙΚΑ έχει συμφωνηθεί να ενταχθούν τα Επικουρικά και τα Ταμεία Εφάπαξ παροχών όπως: ΕΤΕΑ (Ενιαίο Ταμείο Επικουρικής Ασφάλισης, όπου έχουν ενταχθεί ταμεία του ιδιωτικού και του δημόσιου τομέα), ΤΑΠΙΤ (Ταμείο Πρόνοιας Ιδιωτικού Τομέα), ΤΑΥΤΕΚΟ (Ταμείο Ασφάλισης εργαζομένων στις Τράπεζες και τις ΔΕΚΟ) και ΤΠΔΥ (Ταμείο Πρόνοιας Δημοσίων Υπαλλήλων). Αναλυτικότερα, από την 1.7.2015 όλα τα απομείναντα Ταμεία (κύρια και επικουρικά) θα ενσωματωθούν σε ΙΚΑ και ΕΤΕΑ (που θα συγχωνευθεί στο ΙΚΑ) υπό τον όρο ότι δεν θα έχουν μετατραπεί σε ΝΠΙΔ μέχρι 30.6.2015.